KOMISIJAS ZIŅOJUMS EIROPAS PARLAMENTAM UN PADOMEI par Eiropas Parlamenta un Padomes Direktīvas 2000/60/EK X pielikuma pārskatīšanas rezultātu attiecībā uz prioritārajām vielām ūdens resursu politikas jomā /* COM/2011/0875 final */





SATURS 1. Juridiskais pamats 3 2. Tehniskā procesa un apspriešanas kopsavilkums 3 3. Pārskata rezultātu kopsavilkums 4 3.1. Ievads 4 3.2. Pašreizējo prioritāro vielu pārskats 4 3.3. Jaunu prioritāro vielu noteikšana 5 3.4. Direktīvas 2008/105/EK III pielikumā iekļauto vielu pārskats 5 3.5. Kontroles pasākumu noteikšana ES līmenī 5 3.6. Citi rezultāti 6 4. Direktīvas 2000/60/ek x pielikuma turpmāko pārskatu perspektīva 6 JURIDISKAIS PAMATS Ūdens pamatdirektīvas (ŪPD, 2000/60/EK)[1] 16. panta 4. punktā noteikts, ka Komisijai regulāri jāpārskata pamatdirektīvas X pielikums, kurā iekļauts ūdens resursu politikas jomā prioritāro vielu saraksts, kuras izraudzītas no tām vielām, kas rada ievērojamus draudus ūdens videi vai ar tās starpniecību. Kritēriji prioritāro vielu noteikšanai ir izklāstīti 16. panta 2. punktā. Turklāt 16. panta 3. punktā noteikts, ka Komisijai jānosaka prioritārās bīstamās vielas, prioritāro vielu apakškopa, kurām raksturīgs noturīgums, bioakumulācija un toksiskums, vai vielas, kas rada pamatu līdzīgām bažām. Pamatdirektīvas 16. panta 6. punktā noteikts, ka Komisijai jāizvirza priekšlikumi kontroles pasākumiem, lai pakāpeniski samazinātu prioritāro vielu izplūdi, emisijas un zudumus un izbeigtu vai pakāpeniski pārtrauktu prioritāro bīstamo vielu izplūdi, emisijas un zudumus. Tāpat arī tajā izbeigšanas vai pakāpeniskas pārtraukšanas īstenošanai noteikts 20 gadu termiņš no kontroles pasākumu pieņemšanas dienas. Pašreizējais saraksts ar 33 prioritārajām vielām tika izveidots ar Lēmumu Nr. 2455/2001/EK[2], un grozīts ar Direktīvu 2008/105/EK[3] (Vides kvalitātes standartu direktīva, VKSD). Ar iepriekšminēto direktīvu noteikti arī vides kvalitātes standarti (VKS) visām 33 prioritārajām vielām un 8 citām piesārņojošām vielām, kuras jau bija regulētas ES līmenī ar esošajiem tiesību aktiem. Vides kvalitātes standartu direktīvas 8. pantā noteikts, ka Komisijai, pārskatot Ūdens direktīvas X pielikumu inter alia jāizvērtē, vai vielas, kas ir uzskaitītas šīs direktīvas III pielikumā, būtu pieskaitāmas pie prioritārajām vielām vai pie prioritārajām bīstamajām vielām. Komisijai līdz 2011. gadam jāziņo Eiropas Parlamentam un Padomei par paveiktā darba rezultātiem un vajadzības gadījumā jāpievieno ziņojumam attiecīgi priekšlikumi, jo īpaši priekšlikumi noteikt jaunas prioritārās vielas vai prioritārās bīstamās vielas vai pārdēvēt dažas prioritārās vielas par prioritārajām bīstamajām vielām un, ja nepieciešams, noteikt attiecīgus VKS virszemes ūdeņiem, sedimentiem un biotai. Šis ziņojums ir Komisijas ziņojums, kas paredzēts Vides kvalitātes standartu direktīvas 8. pantā. Tam ir pievienots Komisijas priekšlikums Direktīvai, ar ko groza Direktīvu 2000/60/EK un 2008/105/EK par vides kvalitātes standartiem ūdens resursu politikas jomā. TEHNISKā PROCESA UN APSPRIEšANAS KOPSAVILKUMS Pārskatīšanas tehnisko darbu vadīja Vides ģenerāldirektorāts un Kopīgais pētniecības centrs, un to veica virkne ekspertu. Saskaņā ar Ūdens pamatdirektīvas īstenošanas vienoto stratēģiju[4] to starpā bija Ķīmisko aspektu darba grupas (E grupa) locekļi un konsultanti, ar kuriem Komisija noslēgusi līgumu. Vides darba grupā piedalās Komisijas ģenerāldirektorāti, dalībvalstis un ieinteresētās organizācijas, tostarp virkne Eiropas ražošanas nozaru apvienību, NVO un starpvaldību organizācijas. E grupa deva nozīmīgu ieguldījumu pārskatīšanā, palīdzot ar datu vākšanu (tostarp monitoringa un apdraudējuma datu vākšanu), prioritāšu noteikšanu jaunu vielu identifikācijai, tehnisko VKS noteikšanas vadlīniju atjaunināšanu un VKS noteikšanu. Tā palīdzēja arī pašreizējo prioritāro vielu pārskatīšanā (VKS un prioritārās bīstamības statuss). VKS projektu iesniedza Veselības un vides apdraudējuma zinātniskajai komitejai ( SCHER )[5] atzinuma sniegšanai. Pārskatīšanu pabeidza ar ietekmes novērtējumu, ko veica ietekmes novērtējuma vadības grupa, kuru veidoja Komisijas dienesti un pieaicināti konsultanti. Konsultanti sagatavoja atsevišķu vielu ietekmes novērtējumu, ņemot vērā tehniskā darba secinājumus un papildu ieguldījumu no E grupas un citām ieinteresētajām personām, kuras nav pārstāvētas šajā darba grupā. Ietekmes novērtējuma padome apsprieda ietekmes novērtējumu 2011. gada 22. jūnija sēdē. Padomes piebildes ir ņemtas vērā galīgajā ietekmes novērtējuma ziņojumā SEC(2011)1545. PāRSKATA REZULTāTU KOPSAVILKUMS Ievads Direktīvas 2000/60/EK X pielikuma pārskatīšana tika veikta atbilstoši Ūdens pamatdirektīvas prasībām. Pārskatīšanas tehniskie aspekti ir paskaidroti pievienotajā Komisijas dienestu darba dokumentā SEC(2011)1544. Pašreizējo prioritāro vielu pārskats Tehniskās pārskatīšanas rezultātā, ņemot vērā jauno informāciju, pašreizējos vides kvalitātes standartos ir ierosināts veikt šādas izmaiņas: - ierosināt atjaunināt ūdens VKS šādām pašreizējām prioritārajām vielām: antracēns, fluorantēns, naftalīns, poliaromātiskie ogļūdeņraži, polibromdifenilēteri, svins un niķelis; - ir izstrādāti un ierosināti biotas VKS fluorantēnam, poliaromātiskajiem ogļūdeņražiem un polibromdifenilēteriem, jo šīs vielas to īpašību dēļ šajā matricā ir izmērāmas vieglāk un ar augstāku ticamības pakāpi; - pašreizējie biotas VKS ir saglabāti heksahlorbenzolam, heksahlorbutadiēnam un dzīvsudrabam, bet ir svītroti ūdens VKS un Direktīvas 2008/105/EK I pielikuma A daļas 9. zemsvītras piezīme, jo šie VKS nenodrošina pietiekamu aizsardzību. Saskaņā ar jaunāko zinātnisko informāciju atjauninātie VKS nodrošina atbilstošu aizsardzību ūdens videi un ar ūdens vides starpniecību cilvēku veselībai. Attiecībā uz vielu pašreizējo statusu un saskaņā ar jaunāko informāciju di(2–ethilheksil)ftalātu (DEHP) un trifluralīnu ir ierosināts klasificēt kā prioritārās bīstamās vielas. Jaunu prioritāro vielu noteikšana Pamatojoties uz tehniskā procesa rezultātiem, ir ierosināts kā prioritārās vielas noteikt šādas vielas: aklonifēns, bifenokss, cibutrīns, cipermetrīns, dihlorvoss, terbutrīns, 17α-etinilestradiols, 17β-estradiols un diklofenaks, kā arī kā prioritārās bīstamās vielas noteikt šādas vielas: dikofols, perfluoroktānsulfoskābe un tās atvasinājumi (PFOS), hinoksifēns, dioksīns un dioksīniem līdzīgie savienojumi, heksabromciklododekāns (HBCDD) un heptahlors/heptahlorepoksīds. Visām jaunajām vielām ir ierosināti ūdens VKS, izņemot dioksīnus un dioksīniem līdzīgos savienojumus. Dikofolam, perfluoroktānsulfoskābei un tās atvasinājumiem (PFOS), dioksīnam un dioksīniem līdzīgajiem savienojumiem, heksabromciklododekānam (HBCDD) un heptahloram/heptahlorepoksīdam ir ierosināti biotas VKS. Direktīvas 2008/105/EK III pielikumā iekļauto vielu pārskats Prioritāro vielu sarakstā ierosināts iekļaut četras vielas/vielu grupas, kas uzskaitītas Direktīvas 2008/105/EK III pielikumā: dikofols, dioksīni un dioksīniem līdzīgie savienojumi, perfluoroktānsulfoskābe un tās atvasinājumi (PFOS) un hinoksifēns. Piektā vielu grupa – dioksīnam līdzīgie polihlordifenili (PCB) – tiek ietverta, iekļaujot dioksīnu un dioksīniem līdzīgos PCB. Toksiskuma dati par dioksīniem, kas nav līdzīgi PCB, nav pietiekami, lai noteiktu uzticamus VKS, tādēļ šos PCB nav ierosināts iekļaut. Attiecībā uz citām vielām, kas iekļautas Direktīvas 2008/105/EK III pielikumā, pārskatā secināts, ka nav pietiekamu pierādījumu par būtisku apdraudējumu ES līmenī ūdens videi vai ar ūdens vides starpniecību, lai tās šajā posmā iekļautu prioritāro vielu sarakstā. Veicot Direktīvas 2000/60/EK X pielikuma turpmākās pārskatīšanas, Komisija atkārtoti izvērtēs pieejamo informāciju un vajadzības gadījumā ierosinās priekšlikumus attiecīgo vielu iekļaušanai prioritāro vielu sarakstā. Sīkāku informāciju par pārskata rezultātiem var atrast pievienotajā Komisijas dienestu darba dokumentā SEC (2011)1544. Kontroles pasākumu noteikšana ES līmenī Komisijas priekšlikuma iesniegšanas laikā 2006. gadā spēkā esošo kontroles pasākumu pārskatā secināja, ka, sākot ar 2000. gadu, ES līmenī pieņemti daudzi tiesību akti, kas veido kontroles pasākumus Ūdens pamatdirektīvas 16. panta nozīmē. Papildu pasākumus ES līmenī neuzskatīja par vajadzīgiem, lai sasniegtu Ūdens pamatdirektīvas mērķus. Uzskatīja, ka tad, ja vietējā līmenī ir nepieciešami papildu pasākumi, dalībvalstis varētu tos iekļaut savos upju baseinu apsaimniekošanas plānos (sk. Vides kvalitātes standartu direktīvas (VKSD) 7. un 8. apsvērumu). Kopš tā laika tiesību akti, kas paredzēti, lai kontrolētu ķīmisko vielu reģistrēšanu un laišanu tirgū, ir ievērojami paplašināti un uzlaboti, jo īpaši pieņemot Regulu (EK) Nr. 1907/2006, kas attiecas uz ķīmisko vielu reģistrēšanu, vērtēšanu, licencēšanu un ierobežošanu ( REACH ) [6], un Regulu (EK) Nr. 1107/2009 par augu aizsardzības līdzekļu laišanu tirgū[7]. Šie un citi spēkā esošie ES tiesību akti (piemēram, tiesību akti par biocīdiem un veterinārajām zālēm) ietver mehānismus, kas piemēroti, lai ES līmenī kontrolētu vairuma prioritāro vielu izmantošanu un emisijas (piemēram, novērtēšanu, ierobežošanu un reģistrēšanu). Pirms tiek izstrādāti citi mehānismi, būtu jāpiemēro pašreizējie mehānismi, un tiem vajadzētu būt pietiekamiem, lai sasniegtu Ūdens pamatdirektīvas mērķus. Vairāk informācijas var atrast ietekmes novērtējuma ziņojumā SEC(2011)1547. Citi rezultāti Prioritāro vielu pārskatīšanas gaitā veiktais tehniskais darbs un apspriešanās deva iespēju apsvērt arī citus Vides kvalitātes standartu direktīvas aspektus. Nozīmīgs panākums ir vides kvalitātes standartu noteikšanai izmantoto tehnisko vadlīniju atjaunināšana, kuros ir paplašinātas un atjauninātas iedaļas par sedimentu un biotas standartiem. Tas ļāva noteikt biotas standartus vielām, kuras tām raksturīgo īpašību un ietekmes uz vidi dēļ vislabāk iespējams reglamentēt šajā matricā. Tas ievērojami uzlabos Vides kvalitātes standartu direktīvā paredzēto aizsardzību. Vēl viens svarīgs aspekts ir tādu problemātisku vielu identificēšana, kuras to noturīguma, bioakumulācijas un toksiskuma dēļ vēl ilgu laiku turpinās radīt VKS pārsniegšanu, lai gan jau ir veikti ļoti stingri pasākumi, lai ierobežotu to emisijas. Šīm vielām raksturīgo īpašību dēļ tām nepieciešams atsevišķs monitoringa režīms un noteikumi par ietekmes uz ķīmisko stāvokli attēlošanu. Visbeidzot, pārskatā konstatēts, ka ir nepieciešams mehānisms, lai uzlabotu mērķorientētu un kvalitatīvu monitoringa datu vākšanu visā ES, lai atbalstītu prioritāšu noteikšanas turpmāko darbu. Ietekmes novērtējums liecina par ieguvumiem no šāda mehānisma izveides. DIREKTīVAS 2000/60/EK X PIELIKUMA TURPMāKO PāRSKATU PERSPEKTīVA Prioritāro vielu saraksta pārskatīšanu veica tajā pašā laikā, kad tika uzsākta REACH regulas īstenošana un izveidota Eiropas Ķimikāliju aģentūra ( ECHA ). Turpmākajos prioritāšu noteikšanas pasākumos izmantos bagātīgo informācijas apjomu, ko nodrošināja REACH regulā paredzētais reģistrācijas process, kura pirmais termiņš bija 2010. gada novembris. Apdraudējuma novērtēšanas pieredze ES līmenī arī ir koncentrēta ECHA un citās aģentūrās, kas nodarbojas ar citu ķīmisko vielu radītā apdraudējuma novērtējumu, piemēram, Eiropas Pārtikas nekaitīguma iestāde ( EFSA ) attiecībā uz pesticīdiem un Eiropas Zāļu aģentūra ( EMA ) attiecībā uz zālēm. Attiecībā uz turpmākajiem prioritāro vielu saraksta pārskatiem Komisija izskatīs iespējas efektīvāk izmantot ES līmenī veiktu apdraudējuma novērtējumu pieredzi. Šai iniciatīvai būtu arī turpmāk jānodrošina liela saskaņotība un atbilstība starp Ūdens pamatdirektīvu un ar to saistītajiem politikas virzieniem, piemēram, ķīmisko vielu, biocīdu, pesticīdu un zāļu jomas politiku. [1] Eiropas Parlamenta un Padomes 2000. gada 23. oktobra Direktīva 2000/60/EK, ar ko izveido sistēmu Kopienas rīcībai ūdens resursu politikas jomā (OV L327, 22.12.2000.).http://eur-lex.europa.eu/LexUriServ/LexUriServ.do?uri=CELEX:02000L0060-20090113:LV:NOT. [2] Eiropas Parlamenta un Padomes 2001. gada 20. novembra Lēmums Nr. 2455/2001/EK, ar ko izveido prioritāro vielu sarakstu ūdens resursu politikas jomā (OV L 331, 15.12.2001., 1. lpp.).http://eur-lex.europa.eu/LexUriServ/LexUriServ.do?uri=DD:15:06:32001D2455:LV:PDF. [3] Eiropas Parlamenta un Padomes 2008. gada 16. decembra Direktīva 2008/105/EK par vides kvalitātes standartiem ūdens resursu politikas jomā (OV L 348, 24.12.2008., 84. lpp.). [4] http://ec.europa.eu/environment/water/water-framework/objectives/implementation_en.htm. [5] SCHER ir viena no zinātniskajām komitejām, kas Komisijai sniedz neatkarīgas konsultācijas. To veido septiņpadsmit zinātnieki. Vairāk informācijas skatīt: http://ec.europa.eu/health/scientific_committees/environmental_risks/index_en.htm. [6] OV L 396, 30.12.2006., 1.-849. lpp. [7] OV L 309, 24.11.2009., 1.-50. lpp.